UY-JOY QURILIShI VA UY-JOY BOZORINI YANADA RIVOJLANTIRISh ChORA-TADBIRLARI TO‘G‘RISIDA

Aholining shinam uy-joylarga bo‘lgan talab-ehtiyojlarini mumkin qadar to‘liq ta’minlash, uy-joy qurilishini, ayniqsa kichik shaharlar va qishloq joylarda jadal rivojlantirish, uy-joy qurilishi uchun imtiyozli uzoq muddatli ipoteka krediti berish tizimini keng joriy etish maqsadida:
 1. “Uyjoyjamg‘armabank” va “Zamin” banki aksiyadorlarining mazkur banklarni birlashtirish va ular asosida “Ipoteka-bank” aksiyadorlik tijorat ipoteka bankini tashkil qilish to‘g‘risidagi taklifiga rozilik berilsin.
 Quyidagilar bankning asosiy vazifalari qilib belgilansin:
 yakka tartibdagi uy-joy qurilishi uchun imtiyozli uzoq muddatli ipoteka krediti berish tizimini joriy etish;
 yakka tartibda uy-joy quruvchilarga va aholi uchun turar joylar barpo etadigan xo‘jalik yurituvchi subyektlarga kredit olishda ko‘maklashish;
 uy-joy qurilishi uchun ipoteka krediti berishni rivojlantirishga xorijiy investitsiyalar, jumladan kreditlarni, shuningdek xalqaro va mahalliy moliya institutlari investitsiya hamda grantlarini jalb etish;
 respublika mintaqalarida bankning ixtisoslashtirilgan xizmatlaridan aholining keng foydalanishini ta’minlaydigan filiallar shoxobchasini rivojlantirish;
 zamonaviy, tejamli, bozorda talab yuqori bo‘lgan qurilish materiallari ishlab chiqaruvchi korxonalarni kredit bilan ta’minlash.
 4. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi O‘zbekiston Respublikasi Moliya vazirligi, Investitsiyalar va tashqi savdo vazirligi, “Ipoteka-bank” va tijorat banklari bilan birgalikda uy-joy qurilishiga ipoteka krediti berishni rivojlantirish uchun xalqaro va xorijiy milliy moliyaviy institutlarning imtiyozli uzoq muddatli kreditlari, grantlari va investitsiyalarini jalb etish choralarini ko‘rsin.
 6. O‘zbekiston Respublikasi Iqtisodiyot vazirligi, Markaziy banki, Moliya vazirligi “Davarxitektqurilish” qo‘mitasi, Davlat soliq qo‘mitasi, Adliya vazirligi va tijorat banklari bilan birgalikda 3 oy muddatda quyidagilarni ishlab chiqib, Vazirlar Mahkamasiga kiritsinlar:
 “Ipoteka va uy-joy qurilishiga ipoteka krediti berish to‘g‘risida”gi O‘zbekiston Respublikasi Qonuni loyihasi;
 Uy-joy qurilishi, turar-joylarni rekonstruksiya qilish va sotib olish uchun ipoteka krediti berish to‘g‘risidagi nizom.
 Shu bilan birga ushbu hujjatlarda ipoteka kreditlari ajratishning puxta va ochiq-oshkora mexanizmi, kredit to‘lanmagan taqdirda nizolarni hal etish, mulkchilik huquqining o‘tishi va uydan ko‘chirish, kreditorlarning zararlarini kafolatli qoplash va boshqa masalalar nazarda tutilsin.
 7. Belgilansinki, 2010-yilning 1-yanvarigacha tijorat banklarining ipotekaga qo‘yilgan mol-mulkni sotishdan va berilgan ipoteka kreditlaridan olingan daromadi daromad (foyda) solig‘idan ozod etiladi.
 8. 2010-yilgacha bo‘lgan davrda uy-joy qurilishini va uy-joy bozorini rivojlantirish bo‘yicha O‘zbekiston Respublikasi Iqtisodiyot vazirligi, Moliya vazirligi, Davlat mulk qo‘mitasi tomonidan ishlab chiqilgan tadbirlar ilovaga muvofiq tasdiqlansin.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari ikki oy muddatda 2010-yilgacha bo‘lgan davrda mintaqalarda uy-joy qurilishini rivojlantirish bo‘yicha tashkiliy-texnikaviy chora-tadbirlarni ishlab chiqsinlar va tasdiqlasinlar, unda:
 yer uchastkalari ajratish va yakka tartibdagi uy-joy qurilishi massivlarini kompleks holda barpo etish;
 yakka tartibdagi uy-joy qurilishi yangi massivlarini mahalliy budjetlar mablag‘lari hisobiga zarur muhandislik kommunikatsiyalari bilan ta’minlash;
 yakka tartibdagi uy-joy quruvchilarning mahalliy qurilish materiallari va konstruksiyalarga bo‘lgan talab-ehtiyojlarini qondirish;
 rekonstruksiya qilinadigan yoki buziladigan uy-joy fondini aniqlagan holda ommaviy seriyadagi ilgari qurilgan ko‘p xonadonli uylarni rekonstruksiya qilishni nazarda tutsinlar.
 9. O‘zbekiston Respublikasi Adliya vazirligi manfaatdor vazirliklar va idoralar bilan birgalikda ikki oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklatilsin.